text: Nu går byggeriet af Skamlingsbankens nye attraktion i gang
  14 august 2019 kl. 04.01
  Onsdag formiddag tages første spadestik til et nyt oplevelsescenter på toppen af Skamlingsbanken.
  Onsdag formiddag kommer der for alvor gang i realiseringen af et projekt, som skal fremtidssikre Skamlingsbanken som folkeligt mødested og national attraktion.
  Et nyt oplevelsescenter vil med udstillinger og events aktualisere historien og skabe ny debat om det danske demokrati.
  A.P. Møller Fonden har doneret 40 millioner kroner til skabelsen af oplevelsescentret, som arkitektvirksomheden Cebra har tegnet.
  Centret kommer til at fungere som en arkitektonisk portal til stedets historie og det kuperede morænelandskab.
  Centret placeres diskret i landskabet under en græsklædt bakke for enden af den nuværende ankomstvej op til Skamlingsbanken.
  Centret kommer til at rumme udstilling, café, butik, toiletter samt en storslået udsigt ud over Skamlingsbanken gennem det store glasparti, som udgør bygningens ene sidevæg.
  Det nye oplevelsescenter ventes at stå færdigt inden udgangen af 2020.
  Om Skamlingsbanken
  Skamlingsbanken er med sine 113 meter over havet Sønderjyllands højeste punkt med en storslået udsigt og et populært udflugtsmål.Skamlingsbanken er også et af Danmarks store nationale og folkelige samlingssteder.En ny fredning vil sikre områdets unikke landskaber, natur og kulturhistoriske værdier.De kommende år skal der investeres store beløb i at udvikle og fremtidssikre Skamlingsbanken som national attraktion.Der opføres blandt andet nyt oplevelsescenter, formidlingen styrkes, og der kommer en ny folkemødeplads. Kilde: Kolding Kommune​​​​​
  
  